Eskom waarsku weer oor moontlike beurtkrag(Foto: Christel Cornelissen) Eskom het verbruikers Maandagmiddag weer gemaan om krag spaarsamig te gebruik, aangesien die kragnetwerk steeds onder erge druk verkeer. Eskom het verlede week fase 2-beurtkrag ingestel, wat oor die naweek sou voortduur. Dit is Vrydag afgeskaf, maar die kragvoorsiener het Sondagaand reeds gewaarsku dat die stelsel weer onder druk verkeer. “Die terugkeer van een opwekkingseenheid na die stelsel word vertraag, terwyl nog twee eenhede vandag (Maandag), een by Tutuka -en die ander by Hendrina-kragsentrale, onklaar geraak het,” het Eskom in ŉ verklaring gesê. Dit kom nadat ŉ reeks kragopwekkers by kragstasies reg oor die land verlede week die gees gegee het. “Eskom se spanne werk onverpoos om soveel moontlik van hierdie eenhede so vinnig moontlik te herstel, maar enige verdere onderbrekings aan die kragnetwerk kan veroorsaak dat beurtkrag op baie kort kennisgewing ingestel moet word,” lui die verklaring. Eskom sê aangesien die verouderde kragnetwerk onbetroubaar is, word verwag dat die druk op die netwerk die res van die week sal voortduur. Onbeplande onderbrekings het teen Maandagmiddag op 11 000 MW gestaan. ŉ Verdere 4 658 MW is tans verlore weens beplande opknappingswerk aan die stelsel. “Ons doen opnuut ŉ beroep op die mense van Suid-Afrika om krag spaarsamig te gebruik en Eskom te help om die ligte aan te hou.”